Islam di Thailand

Demografi dan geografi

Sebahagian besar penduduk Islam di Thailand berasal dari wilayah-wilayah selatan di negara itu seperti Yala, Pattani dan Narathiwat. Penduduk Islam yang lain terdapat di merata Thailand terutama di kota Bangkok. Wilayah Satun yang bersempadan dengan Malaysia juga mempunyai penduduk Islam yang ramai.Songkla juga terdapat ramai muslim yang terdiri dari satu pertiga dari jumlah penduduknya.
Selain itu terdapat komuniti islam di wilayah utara ; Chiang Mai,Chiang Rai,Lampang dan Mae Hong San yang terdiri dari etnik Chin Haw atau lebih dikenali sebagai Panthay Hui.terdapat juga ethnik Hmong muslim,Burma muslim serta Thai muslim sepanjang sempadan di Barat dan Utara ,Myanmar,China dan Laos.
Komuniti Cham dan Khmer Muslim terdapat di sepanjang wilayah Timur seperti Surin,Buriram,Chanthanburi,Sisaket dan Ratchanburi yang bersempadan dengan Kemboja.
Etnik Thai Muslim tinggal di Wilayah Tengah Thailand seperti Di Wilayah dataran Korat atau [Isan]].dan tumpuan besar di wilayah selatan seperti Ranong,Phattalung,Krabi,Surat Thani,Phuket,Nakhon Si Thammarat serta Wilayah di kebayakkan bandar utama seluruh Thailand.

Etnisiti dan identiti

Penduduk Islam di Thailand terdiri daripada pelbagai bangsa, antara mereka pendatang dari China, Pakistan, Cambodia, Bangladesh, Malaysia, dan Indonesia, selain etnik Thai sendiri. Dua per tiga penganut Islam di Thailand merupakan warga Thai bangsa Melayu yang menduduki kawasan selatan negara itu.

Pribumi Thai

Masyarakat pribumi Thai yang beragama Islam tertumpu di kawasan tengah dan selatan negara itu. Salah satu etnik Thai Islam yang terkenal ialah bekas Panglima Besar Tentera Diraja Thai, Jeneral Sonthi Boonyaratglin. Sonthi mempunyai keturunan Farsi dan moyangnya, Sheikh Ahmad Qomi, merupakan seorang pedagang Iran yang bermastautin di Kerajaan Ayutthaya.

Melayu Islam

Di bahagian selatan negara itu, kebanyakan penduduknya ialah orang Melayu yang beragama Islam. Orang Melayu-Islam merangkumi 80% jumlah penduduk di kawasan tersebut. Hal ini berlaku kerana kawasan ini pada masa dahulu merupakan sebahagian daripada Kerajaan Pattani, sebuah kerajaan Melayu-Islam yang wujud sejak kurun ke-15 dan dijajah oleh Siam pada kurun ke-19.

Cina Islam

Thailand juga mempunyai penduduk Islam yang berketurunan Cina Hui terutama sekali di kawasan bandar bahagian utara negara itu. Kebanyakan orang Cina Islam di negara itu tergolong dalam kumpulan yang dipanggil Chin Ho atau Haw dalam bahasa Thai. Namun bukan semua orang Chin Ho itu beragama Islam. Masyarakat Chin Ho merupakan golongan pendatang yang membawa bersama mereka tradisi dan adat masyarakat Hui Islam di China. Salah satu masjid Cina yang terkenal ialah Masjid Baan Haw di Chiang Mai.

Kumpulan etnik Islam yang lain

Terdapat golongan Rohingya di negara itu yang merupakan orang pelarian dari Myanmar. Masyarakat ini boleh dijumpai di khemah orang-orang pelarian, perkampungan nelayan dan pekan-pekan kecil berdekatan dengan persempadan Thailand dan Myanmar.  
Selain itu, terdapat juga golongan Islam Cham yang berasal dari Kemboja. Mereka terdapat di kawasan persempadan Thailand dan Kemboja, Bangkok dan juga di bahagian selatan Thailand. Masyarakat Cham mula menetap di Thailand sekitar tahun 1700-an hingga 1800-an.
Masyarakat Islam India, Pakistan dan Bangladesh juga terdapat di merata Thailand dan bekerja sebagai peniaga, usahawan dan juga buruh. 
Menurut catatan seorang diplomat Farsi pada 1685,  wujud masyarakat Syiah yang berpengaruh di kerajaan Siam pada masa itu. Hal ini dirakamkan oleh pengembara Perancis, Guy Tachard yang mengatakan bahawa persembahan-persembahan Ta'zieh (persembahan teater berunsur Syiah) mendapat dokongan daripada Raja Siam.

Sambutan Maulidur Rasul

Di Bangkok, sambutan Maulidur Rasul atau Ngarn Mawlid Klang (งานเมาลิดกลางแ) memberi peluang kepada masyarakat Islam di sana untuk menonjolkan keunikan budaya dan gaya hidup mereka kepada masyarakat Thai yang lain. Selain hari untuk memperingati kelahiran Rasulullah s.a.w., Ngarn Mawlid Klang  juga merupakan hari di mana umat Islam Thai memperbaharui kesetiaan mereka kepada Raja.

Tempat beribadah

Menurut tinjauan Pejabat Statistik Kebangsaan negara itu pada 2007, terdapat 3,494 buah masjid di Thailand, kebanyakannya di wilayah Pattani. 99% masjid-masjid tersebut beraliran Sunni.

Pentadbiran dan pendidikan

Chularatchamontri (จุฬาราชมนตรี) merupakan gelaran untuk Sheikhul Islam atau Mufti di Thailand. Gelaran ini pertama kali digunakan dalam Kerajaan Ayutthaya apabila Raja Songtham (1611–1628) melantik Sheikh Ahmad untuk menyandangi jawatan ini. Menurut undang-undang di negara itu, Chularatchamontri dilantik oleh Raja atas nasihat Perdana Menteri. Beliau mempunyai kuasa atas segala urusan yang berkaitan dengan agama Islam di negara itu dan juga menjadi penasihat kepada kerajaan dan badan-badan pemerintah. Sheikhul Islam Thailand yang terkini ialah Aziz Phitakkumpon (อาซิส พิทักษ์คุมพล) 
Negara itu juga mempunyai sebuah majlis agama Islam atau Central Islamic Council of Thailand (คณะกรรมการกลางอิสลามแห่งประเทศไทย) atau CICOT (กอท.), yang diterajui oleh lima orang ahli yang dilantik oleh Raja. Chularatchamontri atau Sheikhul Islam mengetuai majlis ini. Antara peranan majlis ini termasuk menasihati kerajaan dalam hal ehwal agama Islam, mengeluarkan sijil produk makanan halal,  menguruskan hal ehwal ibadah haji dan umrah dan memantau pembangunan masjid dan madrasah di negara itu. 
Thailand mempunyai beberapa ratus madrasah yang menawarkan pendidikan di peringkat sekolah rendah dan menengah. Selain itu, terdapat juga institusi kewangan Islam seperti Bank Islam Thailand.